Dís hoekom Survé se Sagarmatha nie kon noteer | Netwerk24
Dís hoekom Survé se Sagarmatha nie kon noteer
Deur Elvira Wood 27 Mei 2019 14:22
Dr. Iqbal Survé, voorsitter van die Independent-groep. Foto: Gallo Images
Sagarmatha Technologies, waarin dr. Iqbal Survé 'n belang het, het nie aan die Maatskappywet voldoen nie en is daarom nie toegelaat om in 2018 op die JSE te noteer nie.
André Visser, hoofbestuurder van uitreikerregulering by die JSE, het Maandag aan die kommissie van ondersoek na die gebeure by die Openbare Beleggingskorporasie (OBK) verduidelik hoekom dié omstrede notering nooit plaasgevind het nie.
Survé, wat op 2 April voor die kommissie getuig het, het die Kommissie vir Maatskappye en Intellektuele Eiendom (CIPC) daarvan beskuldig dat hy 'n stokkie gesteek het voor die notering wat vir April 2018 beplan was.
Survé het ook vir Tiso Blackstar – sy groot mededinger wat onder meer Business Day besit – en eNCA blatant daarvan beskuldig dat hulle die CIPC "beïnvloed" het om op sy beurt druk op die JSE uit te oefen om die notering te keer.
Visser het Maandag erken dat dit wel die CIPC was wat die JSE ingelig het dat Sagarmatha en twee van sy filiale, Loot Online en die African News Agency, nie hul geouditeerde finansiële state ingedien het soos wat art. 33 van die Maatskappywet vereis nie.
"Ons het die CIPC direk gekontak nadat hy ons op 9 April 2018 van hierdie kwessie ingelig het. Ons het tot die gevolgtrekking gekom dat die maatskappye nie aan die wet voldoen het nie," sê hy.
Visser het herhaaldelik gesê een van die vereistes om op die JSE genoteer te word is dat 'n maatskappy aan die Maatskappywet se vereistes móét voldoen.
Hy sê 'n verdere vereiste was dat Sagarmatha teen 9 April voorlopig geouditeerde finansiële state aan die JSE moes verskaf. Dit is nie betyds gedoen nie. Sagarmatha het dit wel later ingedien.
Sagarmatha het ook erken dat hy in daardie stadium nog nie die vereiste kapitaal ingesamel het waarop vir die notering ooreengekom is nie.
"Ons het toe die maatskappy ingelig dat ons voorlopige goedkeuring van die notering ongeldig is. Ons het die maatskappy verder ingelig dat sou hy steeds wou noteer, hy van voor af met die proses moet begin," het Visser getuig.
Hy sê die JSE het nooit 'n nuwe aansoek ontvang nie.
Survé het in April aangekondig hy gaan probeer om die maatskappy in New York te noteer.
Die maatskappy het volgens berigte reeds aansoek by die Reserwebank gedoen vir toestemming om oorsee te noteer.
André VisserFoto: Skermgreep
Oor die notering van Ayo het Visser getuig dat daar niks ongehoords daaraan is dat die maatskappy so vinnig óf so laat in die jaar genoteer het nie.
Ayo het op 21 Desember 2017 op die JSE genoteer.
Die OBK het R4,3 miljard in Ayo belê as deel van die notering.
Visser sê hy het navorsing gedoen en bevind dat daar die afgelope paar jaar 37 maatskappye was wat laat in Desember van 'n bepaalde jaar genoteer het.
"Om die waarheid te sê, daar was ook 'n ander maatskappy wat die dag vóór Ayo genoteer het."
Op die vraag oor of die JSE nie die OBK se interne waardasie van net R7 per aandeel vir Ayo in ag geneem het tydens die notering nie, het Visser getuig die JSE oorweeg nie waardasies nie.
"Waardasies word deur onafhanklike partye gedoen en sluit dikwels vooruitsigte in."
Volgens Visser word daar na verskeie ander vereistes gekyk. Dit sluit onder meer drie jaar se geouditeerde finansiële state in en 'n wins voor belasting van minstens R50 miljoen.
Die OBK het R43 per aandeel vir sy belang betaal.
Ayo se finansiële state
Visser het in sy getuienis net kortliks verwys na die JSE se versoek op 10 April vanjaar dat Ayo 'n ouditmening van sy 2018- en 2019- ongeouditeerde tussentydse resultate moet bekom.
Hy sê die JSE het reeds direk in verbinding getree met Malick Salie, beleggingshoof van Ayo, Khalid Abdulla, uitvoerende hoof van African Equity Empowerment Investments (AEEI), en Naahied Gamieldien, tans direkteur verantwoordelik vir saketransformasie by Ayo, oor die aangeleentheid.
Hy sê hulle verwag om binnekort die bevindinge van die ouditmening bekend te maak.
Visser sê een van die kwessies waaroor die JSE groter duidelikheid wil hê, is die bankwaarborg van R35,7 miljoen wat Ayo aan AEEI gegee het. Dit is glo nie in die voornoteringsverslag aangedui nie. 'n Bankwaarborg van dié aard moet wel in só 'n verslag aangedui word.
Transaksies met verwante partye word ook ondersoek.
Salie het op 14 Mei getuig dat volgens hom is daar beslis "aanpassings gemaak" wat betref die maatskappy se 2018-halfjaarresultate.